Mens formuerne svinder ind hos erhvervsaktive danskere, råder de ældre over markant flere penge.

I 1997 havde danskere over 60 år knap 60 pct. af den samlede nettoformue, der består af penge i banken, bolig og andre værdier. I dag ligger 75 pct. af værdierne hos danskere over 60 år.

Det fremgår af en ny analyse fra Arbejderbevægelsens Erhvervsråd, AE.

- De ældre er tidligere blevet betragtet som en lidt svag gruppe. Det er overhovedet ikke tilfældet i dag, siger Jonas Schytz Juul, chefanalytiker i AE.

- De har haft den højeste indkomstfremgang over de sidste 15 år. Og de har de allerstørste formuer. Især de 60-69-årige er samlet set en meget stærk gruppe.

De 60-69-årige danskere har 37,5 procent af en samlet nettoformue på omkring 1.500 mia. kr., mens de 40-49-årige kun har 7,6 pct. Og de erhvervsaktive danskere under 60 år, som skal oppebære en velfærdsstat med stadig flere ældre, har oplevet et decideret fald i nettoformuerne. Hovedforklaringen er ifølge AE de faldende boligpriser og aktiekurser siden 2007. Det har især ramt yngre, som købte bolig til de højeste priser og belånte til grænsen. Mange ældre har købt før og afbetalt mere.

Preben Etwil, økonom og kontorchef i Danmarks Statistik, DST, kalder AEs analyse »meget velunderbygget«. Den flugter også med Statistisk Tiårsoversigt 2011 fra DST, som viser, at de 65-74-årige indhentede de erhvervsaktives rådighedsbeløb i årene 2000-2008.

Udviklingen dækker ifølge Etwil over »en stille revolution af velfærdsstaten« i og med, at folkepensionen udgør en stadig mindre del af de ældres indkomst. De har især fået langt bedre pensionsordninger:

- De 60-69-årige er en generation, som i den grad har reddet på velfærdsbølgen og formået at sikre sig selv. Mange har haft job, gode pensionsopsparinger og selv folk fra arbejderklassen har kunnet købe eget hus. Det giver dem i dag betydelige formuer, siger Preben Etwil.

AE-analysen bygger på indkomstoplysninger fra 2010. Den inkluderer ikke pensionsopsparinger. Var disse også medregnet, ville de ældres formuer være endnu højere.